**BESZÁMOLÓ**

a Magyar Curling Szövetség Felügyelő Bizottságának 2016-os munkájáról a 2017. évi rendes közgyűlés részére.

A Felügyelő Bizottság az Egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. tv és a Magyar Curling Szövetség alapszabálya szerint működött. A Felügyelő Bizottság egy-egy tagja év közben alkalmanként részt vett a Magyar Curling Szövetség Elnökségi ülésein, így figyelemmel tudta kísérni az Elnökség és a Szövetség munkáját. A Felügyelő Bizottság megállapította, hogy az Elnökség az alapszabályban meghatározottaknak megfelelően, az előzetesen elfogadott tervek és az Alapszabály, jogszabályok szerint végezte a munkáját.

Év közben is vizsgáltuk a Szövetség könyvelését, a könyvelővel folyamatosan együttműködve.

A Felügyelő Bizottság a Szövetség gazdálkodásának és működésének ellenőrzését ellenőrzési terv alapján végezte. Ennek alapján a 2016-os évre vonatkozóan vizsgáltuk a Szövetség kifizetéseihez kapcsolódó dokumentumokat (elsősorban számlák, szerződések, teljesítésigazolások), illetve a Szövetség szabályzatait. Vizsgáltuk a működéshez, adminisztrációhoz kapcsolódó dokumentumokat is (elsősorban elnökségi ülések jegyzőkönyvei, bizottságok működéséhez kapcsolódó dokumentumok), továbbá az éves beszámolót, közhasznúsági jelentést és az azokhoz kapcsolódó dokumentumokat.

Megállapítottuk, hogy a Szövetség nem kellő hatékonysággal működik. Az FB kezdeményezésére ezért létrejött egy munkacsoport, amelyben az FB mindhárom tagja aktív szerepet vállalt. A munkacsoport feladata a Szövetség hatékonyabb működésére modellt kidolgozni. Ez a munka 2016-ban indult, de 2017-re áthúzódott. Célja elsősorban, hogy az Elnökség, Elnök, Főtitkár munkáját, munkaköri leírását, felelősségi köreit, döntési mechanizmusokat határozzon meg, ezekre konkrét javaslatokat tegyen.

Az ellenőrzési tevékenység során nem tapasztaltunk alapvető hibát sem a vagyonkezelésben, sem a nyilvántartásokban. Azt tapasztaltuk, hogy a Szövetség működtetésének adminisztratív háttere, jogi keretei és a működési rend megfelelnek mind az Alapszabálynak, mind a hatályos törvényi szabályozásnak. A bizonylati fegyelem jó, és a könyvelés ellenőrzése során sem tártunk fel hiányosságokat.

A fentiekkel kapcsolatban az FB a következő megállapításokat tette:

1. A Szövetség szabályszerűen és alapvetően jól működik.
2. A bizottsági rendszer átalakítása megtörtént.
3. A Szövetség a bevezetett online adminisztrációs szoftvert használja, mely nagyban megkönnyíti a feladatok szétosztását, követését. Az FB is jórészt ezen a felületen tájékozódik a Szövetség aktuális problémáiról.
4. Az FB javaslatokat fogalmazott meg az Elnökség számára a működéshez kapcsolódóan.
5. Ellenőriztük a 2016-os szerződéseket, számlákat, melyeket rendben találtunk.

A Felügyelő Bizottság elvégezte a 2016. évi mérleg és beszámoló vizsgálatát is. Megállapította, hogy a Szövetség gazdálkodása kiegyensúlyozott. Bár a tendencia javul, elmondható, hogy a gazdálkodás tekintetében a Szövetség kiszolgáltatott, tartalékkal továbbra sem rendelkezik.

Felhívjuk a Szövetséget, hogy a mostaninál lényegesen aktívabban lépjen fel a szponzorszerzés, pályázatokon való részvétel, egyéb gazdasági tevékenység terén, mivel más kitörési lehetőség a finanszírozás területén nem látszik. Javasoljuk, hogy ennek támogatására külön költségkeretet határozzon meg.

A tárgyévi mérlegfőösszeg 7 362 780 Ft, a mérleg szerinti eredmény

2 602 752 Ft.

A cél szerinti juttatások jelentősen, 73%-kal növekedtek.

Kedvező változás, hogy 2015-höz képest a Szövetségnek jelentős vállalkozási tevékenysége van, így az ebből fakadó bevételt is az alaptevékenységre fordíthatta.

Mindezek alapján a Felügyelő Bizottság javasolja a közgyűlés részére a 2016. évi mérleget, beszámolót, közhasznúsági mellékletet elfogadni.

Budapest, 2017. március 8.

Deák György

FB Elnök